Преюдициално запитване от Verwaltungsgerichtshof (Австрия), постъпило на 12 април 2016 г. — Majid, също Madzhdi, Shiri
(Дело C-201/16)
Език на производството: немски
Запитваща юрисдикция
Verwaltungsgerichtshof
Страни в главното производство
Жалбоподател: Majid, също Madzhdi, Shiri
Ответник: Bundesamt für Fremdenwesen und Asyl
Преюдициални въпроси
Трябва ли разпоредбите на Регламент № 604/2013 на Европейския парламент и на Съвета от 26 юни 2013 година за установяване на критерии и механизми за определяне на държавата членка, компетентна за разглеждането на молба за международна закрила, която е подадена в една от държавите членки от гражданин на трета държава или от лице без гражданство1, които предвиждат право на ефективна правна защита срещу решение за прехвърляне, и по-специално член 27, параграф 1 в контекста на съображение 19 от този регламент да се тълкуват в смисъл, че поради изтичането на шестмесечния срок за прехвърляне (член 29, параграф 2 във връзка с член 29, параграф 1 от Регламент № 604/2013) търсещото убежище лице може да се позове на това, че компетентността е преминала към молещата държава членка?
При утвърдителен отговор на първия въпрос:
Преминава ли компетентността по член 29, параграф 2, първо изречение от Регламент № 604/2013 още със самия факт на изтичането на срока за прехвърляне, без да е било извършено прехвърляне, или, за да премине компетентността поради изтичането на този срок, се изисква и компетентната държава да отхвърли задължението си за поемане на отговорност или за обратно приемане на засегнатото лице?
____________
1 ОВ L 180, стр. 31.